b'\n_START_ARTICLE_\nOhdakeperhonen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nOhdakeperhonen on yl\xc3\xa4puolelta huomiota her\xc3\xa4tt\xc3\xa4v\xc3\xa4 perhonen. Sen siipien k\xc3\xa4rkiv\xc3\xa4li on noin 4\xe2\x80\x936 cm ja siipien taustav\xc3\xa4ri on oranssinkeltainen, jota koristavat mustat ja valkoiset t\xc3\xa4pl\xc3\xa4t. Alapuolelta lajin siivet ovat vaaleanharmaan, vaaleanruskean ja punaisen kirjomat, takasiiviss\xc3\xa4 on my\xc3\xb6s silm\xc3\xa4t\xc3\xa4pli\xc3\xa4. Lennossa laji n\xc3\xa4ytt\xc3\xa4\xc3\xa4 kellert\xc3\xa4v\xc3\xa4lt\xc3\xa4.\n_START_SECTION_\nLevinneisyys ja lentoaika\n_START_PARAGRAPH_\nOhdakeperhosta tavataan kaikilla mantereilla paitsi Etel\xc3\xa4-Amerikassa, Australiassa ja Antarktiksella. Normaalisti Euroopassa tavatut perhoset ovat talvehtineet Pohjois-Afrikassa tai L\xc3\xa4hi-id\xc3\xa4ss\xc3\xa4. Joskus harvemmin ilmavirrat voivat tuoda perhosia my\xc3\xb6s Keski-Aasiasta. Laji on kosmopoliitti vaeltaja, joka lent\xc3\xa4\xc3\xa4 pitki\xc3\xa4kin matkoja. Sit\xc3\xa4 tavataan ajoittain mm. Islannissa, jossa ei ole vakituisia p\xc3\xa4iv\xc3\xa4perhosia, sek\xc3\xa4 Huippuvuorilla._NEWLINE_Suomessa, kuten muuallakin Pohjois-Euroopassa, ohdakeperhosta tavataan ainoastaan joko ilmavirtojen tuomana vaeltajana tai kes\xc3\xa4viipyj\xc3\xa4n\xc3\xa4, jolloin loppukes\xc3\xa4n perhoset ovat t\xc3\xa4nne alkukes\xc3\xa4ll\xc3\xa4 lent\xc3\xa4neiden t\xc3\xa4\xc3\xa4ll\xc3\xa4 kasvaneita j\xc3\xa4lkel\xc3\xa4isi\xc3\xa4. Perhosen yleisyys vaihtelee vuosittain eritt\xc3\xa4in paljon s\xc3\xa4ist\xc3\xa4 ja pohjoiseen vaellukselle l\xc3\xa4hteneiden perhosten m\xc3\xa4\xc3\xa4r\xc3\xa4st\xc3\xa4 riippuen._NEWLINE_Ohdakeperhonen lent\xc3\xa4\xc3\xa4 kahdessa sukupolvessa, ensimm\xc3\xa4inen kev\xc3\xa4\xc3\xa4ll\xc3\xa4 toukokuusta kes\xc3\xa4kuuhun ja toinen sukupolvi hein\xc3\xa4kuun lopulta jopa lokakuulle. Laji voi esiinty\xc3\xa4 vaeltajana kes\xc3\xa4ll\xc3\xa4 muinakin aikoina. Suomessa havaintoja on toukokuun alusta syyskuun lopulle, mutta tavallisimmin ohdakeperhosen tapaa hein\xc3\xa4-elokuussa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nOhdakeperhonen el\xc3\xa4\xc3\xa4 kulttuuriymp\xc3\xa4rist\xc3\xb6iss\xc3\xa4, pihapiireiss\xc3\xa4, puutarhoissa ja joutomailla, mutta vaelluksen aikana perhosia voi tavata k\xc3\xa4yt\xc3\xa4nn\xc3\xb6ss\xc3\xa4 millaisesta ymp\xc3\xa4rist\xc3\xb6st\xc3\xa4 tahansa. Kev\xc3\xa4\xc3\xa4ll\xc3\xa4 ensimm\xc3\xa4isen sukupolven naaraat munivat munat, jotka kes\xc3\xa4n aikana kehittyv\xc3\xa4t toukiksi, koteloituvat ja kuoriutuvat syksyll\xc3\xa4 toisen sukupolven aikuisina. _NEWLINE_Naaras munii munat ravintokasvin lehtien yl\xc3\xa4pinnoille yksitellen ja toukat kuoriutuvat jo 3\xe2\x80\x937 vuorokauden kuluttua. Toukat, jotka ovat arkoja kylm\xc3\xa4lle ja m\xc3\xa4rkyydelle, el\xc3\xa4v\xc3\xa4t aluksi lehtien alapinnoilla, my\xc3\xb6hemmin piilotellen silkkirihmalla yhteensidottujen lehtien v\xc3\xa4liss\xc3\xa4. Varttuneet toukat el\xc3\xa4v\xc3\xa4t kuitenkin vapaina kasvilla ja sy\xc3\xb6v\xc3\xa4t huomattavia m\xc3\xa4\xc3\xa4ri\xc3\xa4 lehtiainesta. Toukkakehitys kest\xc3\xa4\xc3\xa4 3\xe2\x80\x935 viikkoa, mink\xc3\xa4 j\xc3\xa4lkeen toukka koteloituu yhteensidottujen lehtien v\xc3\xa4liin kasvin alaosaan, l\xc3\xa4helle maanpintaa. Kotelovaihe kest\xc3\xa4\xc3\xa4 2\xe2\x80\x933 viikkoa. Pohjoisimmat onnistuneet lis\xc3\xa4\xc3\xa4ntymiset on todettu Ruotsin Norrbottenista._NEWLINE_Laji ei kest\xc3\xa4 pohjoisen talvia, mutta t\xc3\xa4ytt\xc3\xa4 varmuutta perhosten taipumuksesta l\xc3\xa4hte\xc3\xa4 syksyll\xc3\xa4 kohti etel\xc3\xa4\xc3\xa4 ei ole. Tapauksissa, joissa perhosen v\xc3\xa4itet\xc3\xa4\xc3\xa4n talvehtineen Etel\xc3\xa4-Ruotsissa lienee kysymys tilanteesta, jossa hyvin varhain kev\xc3\xa4\xc3\xa4ll\xc3\xa4 saapunut yksil\xc3\xb6 on hakeutunut rakennukseen suojaan.\n_START_SECTION_\nRavintokasvit\n_START_PARAGRAPH_\nOhdakeperhosen toukat ovat oligofageja ja sy\xc3\xb6v\xc3\xa4t mm. nokkosta (Urtica) ja ohdakkeita (Cirsium). Aikuinen yksil\xc3\xb6 sy\xc3\xb6 kukkien mett\xc3\xa4, esimerkiksi pietaryrtin ja ohdakkeiden kukat vet\xc3\xa4v\xc3\xa4t niit\xc3\xa4 puoleensa. Ruokailupaikkana laji suosii vahvasti keltaisia kukkia. Ohdakeperhoset saattavat my\xc3\xb6s sy\xc3\xb6d\xc3\xa4 puiden mahlaa tai m\xc3\xa4d\xc3\xa4nneiden hedelmien k\xc3\xa4ynytt\xc3\xa4 mehua.'